Document ID: 32013R1398

KOMISJONI RAKENDUSMÄÄRUS (EL) nr 1398/2013,
18. detsember 2013,
millega vähendatakse Ühendkuningriigile kammkarplaste, taskukrabide ja ämblikkrabide puhul 2013. aastaks eraldatud püügikoormust eelmisel aastal ületatud püügikoormuse arvelt
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. novembri 2009. aasta määrust (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006, (1) eriti selle artikli 106 lõikeid 1 ja 2,
ning arvestades järgmist:
(1)
Kammkarplaste, taskukrabi ja ämblikkrabi maksimaalsed aastased püügikoormused ICES VII püügipiirkonnas eraldati Ühendkuningriigile nõukogu 19. juuli 2004. aasta määrusega (EÜ) nr 1415/2004, millega määratakse kindlaks maksimaalne aastane püügikoormus teatavate kalastuspiirkondade ja kalapüügiliikide osas (2).
(2)
Kammkarplaste 2012. aasta maksimaalset püügikoormust suurendati Ühendkuningriigi jaoks 3 315 619 kW-püügipäevalt 3 550 619 kW-püügipäevale Iirimaa ja Madalamaadega nõukogu 20. detsembri 2002. aasta määruse (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta) (3) artikli 20 lõike 5 kohaselt tehtud vahetuste tulemusena.
(3)
Määruse (EÜ) nr 1224/2009 kohaselt Ühendkuningriigis läbi viidud kontrollide ja seejärel Ühendkuningriigi ametiasutustele esitatud järelepärimiste tulemusena tuvastas komisjon vasturääkivused kõnealuse määruse artikli 33 kohaselt komisjonile teatatud ja 2012. aastal tegelikult ICES VII püügipiirkonnas Ühendkuningriigi lipu all kalastavate laevade püütud kammkarplaste, taskukrabide ja ämblikkrabide püügi vahel. Need erinevused näitavad, et Ühendkuningriigi kalalaevad on rakendanud püügikoormuse taset, mis määrati laevastikule 2012. aastaks määrusega (EÜ) nr 1415/2004 ja mida kohandati vastavalt määrusele (EÜ) nr 2371/2002. Komisjon on uurimise käigus ja järelepärimiste tulemusena kogutud tõendite põhjal kindlaks teinud, et kõnealune liikmesriik on ületanud oma 2012. aasta maksimaalset püügikoormust kammkarplaste puhul 451 641 kw-püügipäeva ning taskukrabide ja ämblikkrabide puhul 38 462 kw-püügipäeva.
(4)
Määruse (EÜ) nr 1224/2009 artikli 106 lõikes 1 on sätestatud, et kui komisjon teeb kindlaks, et liikmesriik on ületanud temale eraldatud püügikoormust, teeb komisjon mahaarvamised kõnealuse liikmesriigi tulevasest eraldatavast püügikoormusest.
(5)
Määruse (EÜ) nr 1224/2009 artikli 106 lõikes 2 on sätestatud, et püügikoormuse mahaarvamised tehakse järgmisel aastal või järgnevatel aastatel, kohaldades kõnealuses lõikes sätestatud teatavaid korrutustegureid.
(6)
Seepärast on asjakohane teha Ühendkuningriigi puhul ICES VII püügipiirkonnas kammkarpide, taskukrabi ja ämblikkrabi jaoks eraldatud püügikoormuse mahaarvamised 2013. aastal,
ON VASTU VÕTNUD KÄESOLEVA MÄÄRUSE:
Artikkel 1
Ühendkuningriigi puhul vähendatakse määruses (EÜ) nr 1415/2004 sätestatud maksimaalset aastast püügikoormust 2013. aastal kammkarplaste, taskukrabide ja ämblikkrabide puhul vastavalt lisas sätestatule.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. detsember 2013

Labels: 7
18
6